በደቡብ ሱዳን ብሔራዊ ሠላምና እርቅ ለማስፈን የሚካሄደው ውይይት በአዲስ አበባ ቀጥሏል
– በደቡብ ሱዳን ብሔራዊ ሠላምና እርቅ ለማስፈን በኢጋድ መሪነት የሚካሄደው የፖለቲካ ውይይት ሁለተኛ ምዕራፍ ትናንት አዲስ አበባ ውስጥ ቀጥሏል። የምስራቅ አፍሪካ የልማት በይነ መንግሥታት ባለስልጣን /ኢጋድ/ እንዳስታወቀው በመጋቢት ወር ተቋርጦ የነበረው ድርድር ሁሉም ተደራዳሪ ፓርቲዎች በተገኙበት ቀጥሏል።የሠላም ድርድሩ የተቋረጠው በድርድሩ ርዕስና ሌሎች መሰል ጉዳዮች ዙሪያ ውይይት ማድረግ በማስፈለጉ እንደነበረም ኢጋድ ገልጿል።የሠላም ውይይቱ በተቋረጠበት ወቅት በደቡብ ሱዳን ጉዳዮች የኢጋድ ልዩ ልኡክ በግጭት ላይ ካሉት የፓርቲ አመራሮች ጋር ድርድሩ ቀልጣፋና ውጤታማ እንዲሆን እና ግጭቶቹም እንዳይባባሱ የሚያግዝ ተከታታይ ውይይቶችን ሲያደርግ ቆይቷል።በውይይቱም የደቡብ ሱዳን ፕሬዝዳንት ሳልቫ ኪር ማያርዲት እና የደቡብ ሱዳን ነፃ አውጪ ንቅናቄ ጦር መሪና የቀድሞው የሀገሪቱ ምክትል ፕሬዝዳንት ዶክተር ሪክ ማቻር በግጭቶቹ ዙሪያ ያላቸውን ሃሳብ አካፍለዋል ፤ ለሠላም ድርድሩ ስኬታማነት ያላቸውን ቁርጠኝነትም ገልፀዋል።በሌላ በኩል ልዩ ልኡኩ ከኢጋድ አባል አገራት መሪዎች፣ ከአፍሪካ ሕብረት፣ ከተባበሩት መንግሥታት ድርጅትና ከሌሎች የኢጋድ አጋሮች ጋር ለተጀመረው የሠላም ድርድር ድጋፍ ማሰባሰባቸው ተጠቅሷል።በቅርቡ ኢጋድ በደቡብ ሱዳን ሠላም አስከባሪ ኃይል ለማስፈር የጀመረውን እንቅስቃሴ ለማፋጠንና ተቋሙ ለሚያካሂደው የክትትልና የማጣራት ስልት ዓለም አቀፍ ድጋፎችን ሲያሰባስብ መቆየቱን የኢጋድ መግለጫ አመልክቷል።(ኤፍ.ቢ.ሲ.)